laion/Wikipedia-Exotic huggingface dataset:
קרלסטד

קרלסטד (בשוודית: Karlstad; מילולית: "העיר של קרל") היא בירת מחוז ורמלנד שבשוודיה. בעיר מתגוררים כ-88 אלף תושבים (2014), והיא העיר הגדולה במחוז ורמלנד – כשליש מאוכלוסיית המחוז מתגוררת בעיר. שטחה כ-30.3 קמ"ר, והיא העיר הגדולה במחוז ורמלנד גם בשטחה. היא גם הייתה העיר הראשונה שיושבה במחוז ורמנלד. קרלסטד שוכנת על גדתו הצפונית של אגם ונרן. לפני כ-4,000 שנה, היה האזור שבו שוכנת כיום העיר מתחת לפני המים. עם שינוי פני השטח, התחילו לצוץ גם ראיות ראשונות להתיישבות אנושית בין האגם לנחל, כגון קברים, שרידי כפרים נטושים וכו', ולבסוף הוקמה התיישבות בתחילת ימי הביניים, שתחילתה כבר בימי הוויקינגים בשנת 1000 לספירה, ששימשה בעיקר כאזור מסחר. במהלך המאות ה-16 וה-17 הוקמו ערים רבות במחוז ורמנלד. האזור שבו הוקמה קרלסטד היה עשיר במגוון אוצרות טבע לימים ההם, כגון יערות, דגי סלמון (מהאגם) ובעיקר מכרות הברזל בורמלנברג. הערים הללו שימשו גם כאזורי מסחר, וגם כנקודות ציון בהן יכול היה השלטון להרחיב את שליטתו באזורים עשירים אלו, ואף לפקח על תנועת הברזל. לפני שהוקמה קרלסטד, נקראה עיר שנמצאה באותו המקום "טינולה" (Tingvalla), שהייתה ידועה כעיר-מסחר. המוזיאון של ורמלנד מספר כי ישנם מסמכים מהמאה ה-16 שבהם מוזכרת העיר (בשמה הקודם). כך למשל, ישנו מסמך הכתוב בלטינית המכיל מפה שנמצא בעיר שטרסבורג שבמזרח צרפת. במפה שבמסמך מתוארת ורמנלד כדוכסות העשירה במכרות ברזל. בחלק הכתוב נכתב: "Tingvalla, stad vid sjön. Här får man ypperligt järn" (=כלומר: "טינגולה, עיר על-יד האגם. כאן תוכל להשיג ברזל מצוין"). מכך, נראה שבמקום שכנה עיר משגשגת כבר מעל ליובל שנים לפני שקרל התשיעי קיבל את "שטר הקניין" (Municipal charter) על העיר. העיר המוכרת לנו כיום הוקמה ב-5 במרץ 1584 על ידי הדוכס קרל (לימים המלך קרל התשיעי), שעל שמו נקראה העיר. באותן שנים היו 45 משקי-בית בעיר, שבהם התגוררו כ-150 תושבים (כלומר יותר "כפר גדול" מאשר "עיר גדולה"). רוב תושבי העיר היו אנשים שהגיעו מהכפרים של ורמלנד, אך עם זאת היו גם תושבים שהגיעו ממקומות אחרים. כדי לעודד תושבים נוספים להגר לעיר ולהגדילה, הציע קרל פטור ממס לתושבים למשך 20 שנה. קרל בנה את ביתו בתוך העיר, במקום שנקרא "גני המלך" (Kungsgården). קתדרלת העיר, שנבנתה בין השנים 1724–1730 על ידי הלר הנוצרי (Christian Haller), הוקמה באותו המקום שבו שהה ביתו של קרל. העיר נודעה לראשונה בהיסטוריה של שוודיה המודרנית בלילה של ה-7 במרץ 1809, עת הצית לוטננט קולונל גאורג אדלרספאר, מפקד הצבא שהוצב בוורמלנד, מהפיכה נגד המלך גוסטב הרביעי אדולף, על ידי הנפת דגל המרד בקרלסטד והחל לצעוד לכוון סטוקהולם. קרלסטד סבלה מארבע שריפות גדולות. לאחר השריפה האחרונה, ב-2 ביולי 1865, נותרו עומדים על תילם ברחבי העיר רק הקתדרלה ומספר בתים בודדים. לאחר מכן נבנתה קרלסטד מחדש עם שדרות רחבות. בשנת 1905, התנהל המשא ומתן ולאחר מכן נחתם ההסכם לפירוד האיחוד השוודי-נורווגי בעיר קרלסטד. במרכז העיר עובר "הנחל הטהור" (בשוודית: "Klarälven"), שמתחיל את דרכו באגם הצפוני ביותר במחוז ורמלנד, על יד הגבול הנורווגי, ונשפך לאגם ונרן לאחר שמתפצל לכמה יובלים בתוך העיר. גובהה של העיר מעל פני הים הוא כ-64 מטרים. בעיר ישנה קתדרלה ואוניברסיטת קרלסטד. מדיה וקבצים בנושא קרלסטד בוויקישיתוף אתר האינטרנט הרשמי של קרלסטד קרלסטד, באתר אנציקלופדיה בריטניקה (באנגלית) אתר מוזיאון ורמלנד, היסטוריה של העיר קרלסטד (בשוודית).
בורוט פאחור

בורוט פאחור (בסלובנית: Borut Pahor; ‏נולד ב־2 בנובמבר 1963) הוא פוליטיקאי סלובני סוציאל-דמוקרטי. שימש כראש ממשלת סלובניה בין השנים 2008–2012 וכנשיא סלובניה, בין השנים 2012–2022. בורוט פאחור נולד בעיר פוסטוינה בסלובניה (שהייתה אז חלק מיוגוסלביה). למד באוניברסיטת ליובליאנה. הוא כיהן במספר תפקידים בולטים. נבחר לפרלמנט הסלובני ב-1990. ב -1992 נבחר לסגן יו"ר האספה הלאומית. בתקופת כהונתו בשנים 1992–1996 כיהן בוועדת העצרת של האיחוד האירופי, בוועדה לפיקוח על שירותי ביטחון ומודיעין וועדת ההגנה; הוא גם הוביל את משלחת סלובניה באספה הפרלמנטרית של מועצת אירופה. בשנת 2004 נבחר לפרלמנט האירופי. בשנת 2008 נבחר כראש ממשלת סלובניה. בבחירות שנערכו בדצמבר 2011 הפסיד, אך ביוני 2012 נבחר כנשיא סלובניה. בנובמבר 2017 שוב ניצח פאחור בבחירות לנשיאות סלובניה. מדיה וקבצים בנושא בורוט פאחור בוויקישיתוף אתר האינטרנט הרשמי של בורוט פאחור (בסלובנית) בורוט פאחור, ברשת החברתית אקס (טוויטר) בורוט פאחור, ברשת החברתית אינסטגרם PRESIDENT OF THE REPUBLIC OF SLOVENIA BORUT PAHOR, Biography ערך זה הוא קצרמר בנושא פוליטיקאים ובנושא סלובניה. אתם מוזמנים לתרום לוויקיפדיה ולהרחיב אותו.
קורי גרדנר

קורי גרדנר (באנגלית: Cory Gardner; נולד ב-22 באוגוסט 1974) הוא פוליטיקאי אמריקאי חבר המפלגה הרפובליקנית. בשנים 2015–2021 כיהן כחבר הסנאט של ארצות הברית מטעם מדינת קולורדו, עד שהפסיד בבחירות לסנאט בקולורדו ב-2020 לג'ון היקנלופר. גרדנר נולד ביומה שבקולורדו, דור חמישי למתיישבים במקום. אביו היה נציג מטעם המפלגה הדמוקרטית במועצת העיר. בצעירותו עבד בעסק המשפחתי בתחום המסחר בכלים חקלאיים. ב-1997 סיים תואר ראשון במדע המדינה באוניברסיטת המדינה של קולורדו וב-2001 סיים תואר JD במשפטים מאוניברסיטת קולורדו. בתום הלימודים עבר לוושינגטון די. סי. ושימש דובר התאחדות מגדלי התירס. בשנים 2002 עד 2005 שימש עוזרו ויועצו המשפטי בתחום החקלאות של הסנאטור ויין אלארד. בשנים 2005 עד 2011 כיהן כחבר בבית הנבחרים של קולורדו, בין השאר שימש מצליף סיעת המיעוט. בנובמבר 2010 ניצח בבחירות למושב המחוז ה-4 של קולורדו בבית הנבחרים של ארצות הברית וב-2012 זכה בבחירות לכהונה נוספת. ב-2014 התמודד בבחירות לסנאט של ארצות הברית, הוא גבר על הסנאטור המכהן מהמפלגה הדמוקרטית, מארק יודול. בינואר 2015 הושבע כחבר הסנאט. גרדנר חבר בוועדת המסחר, המדע והתחבורה בוועדת האנרגיה ומשאבי הטבע, בוועדת החוץ ובוועדת העסקים הקטנים והיזמות. במהלך הבחירות לסנאט של ארצות הברית בקולורדו ב-2020 נחשב גרדנר לאנדרדוג רציני בהתמודדותו לתקופת כהונה שנייה מול ג'ון היקנלופר, לשעבר מושל קולורדו. ביום הבחירות הכלליות הפסיד גרדנר בפער של כ-10% להיקנלופר. גרדנר נשוי ואב לשלושה. מדיה וקבצים בנושא קורי גרדנר בוויקישיתוף אתר האינטרנט הרשמי של קורי גרדנר קורי גרדנר, ברשת החברתית פייסבוק קורי גרדנר, ברשת החברתית אקס (טוויטר) קורי גרדנר, ברשת החברתית אינסטגרם קורי גרדנר, סרטונים בערוץ היוטיוב קורי גרדנר, באתר אנציקלופדיה בריטניקה (באנגלית) קורי גרדנר באתר הסנאט אתר הבחירות של קורי גרדנר קורי גרדנר, באתר המדריך הביוגרפי של הקונגרס של ארצות הברית (באנגלית) קורי גרדנר, וול סטריט ג'ורנל דייוויד ק. לי, Democrat John Hickenlooper defeats Sen. Cory Gardner in Colorado, NBC News projects, באתר NBC News‏, 4 בנובמבר 2020 (באנגלית)
מרטין היינריך

מרטין טרבור היינריך (באנגלית: Martin Trevor Heinrich; נולד ב-17 באוקטובר 1971) הוא פוליטיקאי אמריקאי חבר המפלגה הדמוקרטית, המכהן כסנאטור מטעם מדינת ניו מקסיקו מאז 2013. היינריך נולד בפאלון שבנבדה, לשירלי לבית בייבי, ולפיטר היינריך. ב-1995 סיים תואר ראשון בהנדסת מכונות באוניברסיטת מיזורי, ולאחר מכן סיים קורסים באוניברסיטת ניו מקסיקו. בשנים 1996–2001 שירת כמנהל ניהולי של קרן "Cottonwood Gulch", ארגון ללא מטרות רווח מניו מקסיקו, המייעד את עצמו ללמד תלמידים צעירים מדעי הטבע ומדעי הסביבה. הוא גם הקים חברת ייעוץ העוסקת ביחסי ציבור. משנת 2003 ועד 2007 שירת במועצת העיר אלבקרקי, כאשר בשנת 2006 כיהן כנשיא המועצה. במהלך שירותו במועצה מטרותיו היו, לדבריו, הפחתת הפשע, העלאת שכר המינימום ויצירת מקומות עבודה. הוא גם תומך במקורות אנרגיה חלופיים. בפברואר 2006 מונה על ידי מושל ניו מקסיקו, ביל ריצ'רדסון, לנאמן משאב טבע של המדינה. בבחירות בנובמבר 2008 גבר על יריבו הרפובליקני בהתמודדות על המושב של המחוז ה-1 מטעם ניו מקסיקו בבית הנבחרים של ארצות הברית, ושירת בבית הנבחרים בשנים 2009–2013. באפריל 2011 הודיע כי יתמודד על מושב הסנאט שמותיר הסנאטור הדמוקרט ג'ף בינגאמן, אשר החזיק במושב מ-1983 ועד 2013. הוא התמודד בבחירות הכלליות מול יריבתו הרפובליקנית הת'ר וילסון, וניצח בפער של 6% ממניין הקולות. בנובמבר 2018 ניצח בבחירות לכהונה שנייה בסנאט. במרץ 2015 נמנה היינריך עם הסנאטורים הבודדים שלא נכחו בנאום בנימין נתניהו בפני הקונגרס של ארצות הברית כנגד הסכם המעצמות על תוכנית הגרעין האיראנית. במאי 2022 היה היינריך אחד מ-20 סנאטורים דמוקרטים שהאיצו בממשל האמריקאי לפעול כנגד פינוי פלסטינים ביהודה ושומרון, כחודש לאחר מכן היה אחד מ-24 סנאטורים דמוקרטים, שקראו לחקור את מותה של שירין אבו עאקלה ובספטמבר 2023 היה אחד מ-15 סנאטורים דמוקרטים שחתמו על מכתב נגד מתן פטור מוויזה, לישראלים. היינריך נשוי לג'ולי ואב לשניים. מדיה וקבצים בנושא מרטין היינריך בוויקישיתוף מרטין היינריך, ברשת החברתית פייסבוק מרטין היינריך, ברשת החברתית אקס (טוויטר) מרטין היינריך, ברשת החברתית אינסטגרם מרטין היינריך, ברשת החברתית LinkedIn מרטין היינריך, סרטונים בערוץ היוטיוב מרטין היינריך, באתר פליקר מרטין היינריך, באתר אנציקלופדיה בריטניקה (באנגלית) מרטין היינריך, באתר המדריך הביוגרפי של הקונגרס של ארצות הברית (באנגלית) מערכת החדשות, היינריך זוכה במירוץ לסנאט בניו מקסיקו, הוול סטריט ג'ורנל, 7 בנובמבר 2012 (באנגלית) "Senate, 63 House Dems urge administration to intervene on Palestinian evictions", Jewish Insider, מאי 2022 "Senate Dems call for U.S. involvement in investigation of Palestinian-American journalist’s death", Jewish Insider, יוני 2022 "Who are the 15 Senate Dems urging Blinken to block Israel’s entry into the Visa Waiver Program?", Jewish Insider, ספטמבר 2023
פלך גרודנו

פלך גרודנו (ברוסית: Гродненская губерния) היה גוברנייה באימפריה הרוסית, שבירתה הייתה העיר גרודנו (כיום הורדנה שבבלארוס). הפלך הוקם מספר שנים לאחר חלוקת פולין ב-1801, לפני כן ברובו היה חלק מפלך וילנה. הפלך פורק סופית 1915. כיום רוב השטח של הפלך ההיסטורי נמצא בשטחה של בלארוס, כמו כן חלקיו נמצאים בשטחיהן של פולין, אוקראינה וליטא. ההרכב הלאומי של אוכלוסיית הפלך ב-1897: מדיה וקבצים בנושא פלך גרודנו בוויקישיתוף מפקד האוכלוסין של האימפריה הרוסית ב-1897. ערך זה הוא קצרמר בנושא האימפריה הרוסית ובנושא גאוגרפיה. אתם מוזמנים לתרום לוויקיפדיה ולהרחיב אותו.
פלך וילנה

פלך וילנה (רוסית: Виленская губерния) היה גוברנייה באימפריה הרוסית, שבירתה הייתה העיר וילנה (כיום בירת ליטא). הפלך הוקם לאחר חלוקת פולין השלישית ב-1795, ופורק סופית ב-1915. בתקופת שלטונו של אלכסנדר הראשון ב-1801 הפלך חולק לשנים, בחלק השני הוקם פלך גרודנו. כיום רוב השטח של הפלך ההיסטורי נמצא בשטחה של ליטא, וחלקים קטנים יותר נמצאים בשטחי פולין[דרושה הבהרה] ובלארוס.[דרושה הבהרה] ההרכב הלאומי של אוכלוסיית הפלך ב-1897: מדיה וקבצים בנושא פלך וילנה בוויקישיתוף מפקד האוכלוסין של האימפריה הרוסית ב-1897. ערך זה הוא קצרמר בנושא האימפריה הרוסית ובנושא גאוגרפיה. אתם מוזמנים לתרום לוויקיפדיה ולהרחיב אותו.
אבראהים מעלוף

אבראהים מעלוף (בערבית: ابراهيم معلوف; נולד ב-5 בדצמבר 1980) הוא חצוצרן ג'אז, מלחין ומעבד מוזיקלי לבנוני החי בפריז. נולד למשפחה מרונית ידועה, אביו, נאסים היה אף הוא חצוצרן ודודו הוא הסופר אמין מעלוף. בגיל צעיר נמלטה משפחתו מלבנון עקב מלחמת האזרחים והשתקעה בפריז. בגיל שבע החל ללמוד מוזיקה קלאסית, ג'אז ומוזיקה ערבית ונגינה בפסנתר ובחצוצרה. כבר בגיל צעיר הופיע לצד אביו ברחבי אירופה והמזרח התיכון בשילוב של מוזיקה קלאסית ומוזיקה ערבית מתובלת בג'אז. במקביל היה תלמיד מצטיין בתחומי המתמטיקה והמדעים. לאחר ששמע החצוצרן מוריס אנדרה ביצוע של מעלוף לקונצ'רטו הברנדנבורגי מס' 2 מאת באך, הציע לו להתמקד במוזיקה ולהפוך למוזיקאי מקצועי. מעלוף למד בקונסרבטוריון הלאומי בפריז (Conservatoire National de Région (CNR; חלק מן הקונסרבטואר של פריז) ובשנת 2006 התמנה למורה לחצוצרה במוסד. הוא הרבה לנגן באלבומים של זמרים שונים לרבות להסה דה סלה, סטינג, סאליף קייטה ונוספים. בשנת 2007, לאחר סיבובי הופעות בפסטיבלים הוציא את אלבום האולפן הראשון שלו, והראשון בטרילוגיית Dia שלו, בשם Diasporas, המוזיקה באלבום היא פיוז'ן מרובה השפעות, מאום כולתום ופיירוז, מאהלר ומוצארט, מיילס דייוויס ודיזי גילספי. כל הלחנים בתקליט נכתבו על ידי מעלוף. ב-2009 ראה אור אלבומו השני (והשני בטרילוגיה) Diachronism. באותה שנה ליווה את סטינג באלבומו ...If on a Winter's Night. ב-2011 ראה אור האלבום השלישי Diagnostic, אלבום זה יצא לאחר שמעלוף זכה בפרס תגלית השנה בג'אז הצרפתי עבור ביצוע בחצוצרה ובפסנתר ועבור הלחנה. אלבום זה כולל את יצירתו הידועה ביותר של מעלוף, ביירות (Beirut), שרובה סולו חצוצרה מלודי והשליש האחרון שלה הוא פיוז'ן ג'אז-פאנק (Funk) הכולל גיטרה בס, תופים, פסנתר חשמלי וגיטרה חשמלית. הטרילוגיה יצאה שוב לאור כמכלול ב-2013. ב-2012 ראה אור התקליט Wind, שנה לאחר מכן Illusions וב-2014 Au Pays d'Alice ("במדינת אליס"). בינואר 2017 זכה בפרס לומייר על המוזיקה בסרט "Dans les forêts de Sibérie". לעורך המוזיקלי הישראלי דובי לנץ, שהפך לידיד אישי של מעלוף והזמינו לנגן בישראל, ענה מעלוף שהיה שמח לנגן בישראל, אך אינו יכול לעשות זאת מחשש לשלום בני משפחתו שנותרו בלבנון. מדיה וקבצים בנושא אבראהים מעלוף בוויקישיתוף אתר האינטרנט הרשמי של אבראהים מעלוף גיל רוביו, שעה עם החצוצרן הלבנוני איברהים מעלוף: ראיון ב"קול הקמפוס", באתר הארץ, 2 במאי 2013 סרטונים בערוץ של אבראהים מעלוף, באתר יוטיוב אבראהים מעלוף, ברשת החברתית פייסבוק אבראהים מעלוף, ברשת החברתית אינסטגרם אבראהים מעלוף, ברשת החברתית טיקטוק אבראהים מעלוף, סרטונים בערוץ היוטיוב אבראהים מעלוף, במסד הנתונים הקולנועיים IMDb (באנגלית) אבראהים מעלוף, באתר אפל מיוזיק (באנגלית) אבראהים מעלוף, באתר ספוטיפיי אבראהים מעלוף, באתר Last.fm (באנגלית) אבראהים מעלוף, באתר AllMusic (באנגלית) אבראהים מעלוף, באתר MusicBrainz (באנגלית) אבראהים מעלוף, באתר דיזר אבראהים מעלוף, באתר Discogs (באנגלית) אבראהים מעלוף, באתר Songkick (באנגלית) עדי קיסר, ביירות: איברהים מעלוף כותב שיר לעיר, קפה גיברלטר “I can understand the boycott on Israel, but you have to play fair” – an interview with Dubi Lenz 2024 GRAMMY Nominations: See The Full Winners & Nominees List | GRAMMY.com, grammy.com
הלל ויטקינד

הרב הלל ויטקינד (תרנ"ט, 1899 - י"ט באלול תשל"ד, 6 בספטמבר 1974) היה ממייסדי סניפי ישיבת בית יוסף-נובהרדוק במספר ערים בפולין ובמיוחד בוורשא שהוא הקים בה הישיבה, והיה מקורב מאוד לרבו הסבא מונובהרדוק, כפי שהעיד על עצמו שיצקתי על ידו שש שנים, ולאחר עלותו ארצה מייסד וראש ישיבת ישיבת בית יוסף-נובהרדוק בתל אביב. נולד בשנת ה'תרנ"ט לרב חיים אהרן ויטקינד. בעיר אמדור שבפלך גרודנה, למד בסטוצ'ין אצל הרב רפאל אלתר שמואלביץ, חתנו של "הסבא מנובהרדוק", ומשם עבר לסלובודקה. בשנת תרע"ד, לאחר פרוץ מלחמת העולם הראשונה, נסע להומל, שם למד מפי הסבא מנובהרדוק. עם פרוץ המהפכה הקומוניסטית נמנה עם תלמידי ישיבת נובהרדוק שנדדו בערי מזרח אירופה להפיץ תורה. בבחרותו גויס לצבא הרוסי, והשתחרר מיד לאחר פטירת אביו. בין השנים תרע"ח (1918)-תר"פ (1920) סייע בהקמה ובניהול סניפי הישיבה במוהלוב, ז'יטומיר, קוריסטשוב וקורסטן, ובשנת תרפ"א ייסד וניהל את הסניפים בוורשה, מלבה, וולוצלבק, פלוצק, פולטוסק, אוסטרובצה, וולודבה וקילצה. נישא לשיינא אסתר (-כ' בטבת תרפ"ב, 1922), בת הרב דוד יצחק מגן מירושלים. לאחר נישואיהם התגוררו בוורשה, שם כיהן בראשות הישיבה המקומית של נובהרדוק. בשנת תרפ"ט (1929) עלה לארץ ישראל עם גיסו הרב אהרן ווינשטיין (חמיו של הרב משה שמואל שפירא). זמן קצר לאחר עלותו ארצה הקים יחד עם גיסו הרב וינשטיין את ישיבת בית יוסף בתל אביב, והם עמדו בראשות הישיבה עד לפטירתם. לאחר פטירתו בשנת תשל"ד מונה תחתיו לראשות הישיבה חתנו הרב מרדכי מן, שכיהן עד אז כר"מ בישיבה. הרב מן העביר את הישיבה לבני ברק וקראה על שמו "ישיבת בית הלל", במשך השנים הפכה הישיבה לכולל אברכים ומאז פטירת הרב מן עומד הכולל בראשות בנו הרב יוסף יעקב מן. ספרו מוסר התורה נדפס בירושלים בשנת תש"ד, ובו שיעוריו ודברי מוסר. כמו כן ערך את החוברות "אור המוסר". כתביו נערכו ויצאו לאור על ידי נינו הרב הלל מן מירושלים. צפורה, אשת הרב צבי שרגא גרוסברד - יו"ר החינוך העצמאי, שימש כעשור כר"מ בישיבת חותנו בתל אביב. נפטרה בשבט תשס"ב, 2002. מרים, אשת הרב מרדכי מן - ראש הכולל בית הלל בבני ברק וחבר מועצת גדולי התורה של דגל התורה. נפטרה ב-1981. חנה, אשת הרב דוד פינקל - ר"מ בישיבת חברון - כנסת ישראל ובנו של הרב משה פינקל. היא נפטרה בכסלו תשע"ח, נובמבר 2017, 60 שנה לאחר פטירת בעלה. רחל, אשת הרב יחיאל צוקרוב - מגיד שיעור בישיבת חותנו, ולאחר מכן בישיבת תפארת ציון, ישיבת באבוב בבת ים, וראש ישיבת אהל משה בבני ברק. נפטרה חשון תשפ"ג בבני ברק. דוד זריצקי, טיפת דם קדוש, נשמה מן האצילות שבעולם, נדפסו בשנית בתוך ספרו: זכרונם לברכה: גאוני הדורות ואישי סגולה, עמ' 337–346 אשר זלקא ראנד (עורך), "הרב ר' הלל וויטקין שליט"א", תולדות אנשי שם ח"א, ניו יורק, תש"י, עמ' 41, באתר היברובוקס אשר זלקא ראנד (עורך), "הרב ר' הלל וויטקין שליט"א", תולדות אנשי שם ח"א, ניו יורק, תש"י, עמ' 41, באתר היברובוקס שמואל זיינויל ז'רסקי,אנשי שם, ירושלים-ת"א ה'תש"א, עמ' 18
עונת 1990/1991 ב-NBA

עונת 1990/1991 היא העונה ה-45 של ליגת ה-NBA. העונה הסתיימה עם זכייתה הראשונה של שיקגו בולס בתואר האליפות, לאחר שבסדרת הגמר ניצחה את לוס אנג'לס לייקרס בתוצאה 4-1. מייקל ג'ורדן זכה בתואר ה-MVP של סדרת הגמר, וכן בתואר ה-MVP של העונה הסדירה בפעם השנייה בקריירה. דראפט 1990 התקיים ב-27 ביוני 1990 במדיסון סקוור גארדן שבניו יורק. בהגרלה (לוטרי) זכתה ניו ג'רזי נטס בבחירה הראשונה, שניצלה אותה כדי לבחור את דריק קולמן אשר זכה בתואר רוקי השנה. בסך הכל נבחרו בדראפט 1990 שישה שחקני אולסטאר: דריק קולמן, גארי פייטון (בחירה שנייה), טיירון היל (11), ג'ייסון ויליאמס (21), אנטוניו דייוויס (45) וסדריק סבאלוס (48). שחקנים בולטים אחרים שנבחרו בדראפט זה כוללים את מחמוד עבדול-ראוף (בחירה שלישית), דניס סקוט (4), קנדל גיל (5), אלדן קמפבל (27) וטוני קוקוץ' (29). משחק האולסטאר נערך ב-10 בפברואר 1991 בשארלוט, קרוליינה הצפונית. המאמנים במשחק היו כריס פורד מבוסטון סלטיקס וריק אדלמן מפורטלנד טרייל בלייזרס. חמישיית המזרח כללה את ג'ו דיומרס, מייקל ג'ורדן, ברנרד קינג, צ'ארלס בארקלי ופטריק יואינג, וחמישיית המערב כללה את קווין ג'ונסון, מג'יק ג'ונסון, כריס מאלין, קארל מלון ודייוויד רובינסון. במשחק ניצחה קבוצת המזרח בתוצאה 116-114, ול-MVP של משחק האולסטאר נבחר צ'ארלס בארקלי מפילדלפיה 76' שקלע 17 נקודות והוריד 22 ריבאונדים. ‏*כוכבית מסמנת קבוצה שהעפילה לפלייאוף. MVP של העונה הסדירה - מייקל ג'ורדן, שיקגו בולס שחקן ההגנה של העונה - דניס רודמן, דטרויט פיסטונס רוקי העונה - דריק קולמן, ניו ג'רזי נטס השחקן השישי של העונה - דטלף שרמפף, אינדיאנה פייסרס השחקן המשתפר של העונה - סקוט סקיילס, אורלנדו מג'יק מאמן העונה - דון צ'ייני, יוסטון רוקטס מנהל העונה - באקי באקוולטר, פורטלנד טרייל בלייזרס גביע האזרחות - קווין ג'ונסון, פיניקס סאנס סגל האלופה, שיקגו בולס: מייקל ג'ורדן, סקוטי פיפן, הוראס גרנט, ביל קרטרייט, ג'ון פקסון, בי. ג'יי. ארמסטרונג, קרייג הודג'ס, ויל פרדו, קליף לווינגטון, סטייסי קינג, סקוט ויליאמס ודניס הופסון. מאמן ראשי: פיל ג'קסון. חוקי ג'ורדן מדיה וקבצים בנושא עונת 1990/1991 ב-NBA בוויקישיתוף סיכום עונת 1990/1991 באתר nba.com רשימת הנבחרים בדראפט 1990, basketball-reference.com סיכום משחק האולסטאר 1991, nba.com
עונת 1991/1992 ב-NBA

עונת 1991/1992 היא העונה ה-46 של ליגת ה-NBA. העונה הסתיימה עם זכייתה השנייה ברציפות של שיקגו בולס בתואר האליפות, לאחר שבסדרת הגמר ניצחה את פורטלנד טרייל בלייזרס בתוצאה 4–2. מייקל ג'ורדן זכה בתואר ה-MVP של סדרת הגמר בפעם השנייה ברציפות, וכן בתואר ה-MVP של העונה הסדירה בפעם השלישית בקריירה. בשנת 1996 נבחרו הבולס של עונה זו לאחת מ-10 הקבוצות הגדולות בתולדות ה-NBA. ב-7 בנובמבר 1991, כשבוע לאחר תחילת העונה, חשף מג'יק ג'ונסון במפתיע כי הוא נשא את נגיף ה-HIV, הגורם למחלת האיידס, והודיע על פרישה ממשחק. כמו כן, בסיום העונה הודיע לארי בירד, יריבו הגדול של ג'ונסון, על פרישה ממשחק עקב פציעות חוזרות בגבו. דראפט 1991 התקיים ב-26 ביוני 1991 במדיסון סקוור גארדן שבניו יורק. בהגרלה (לוטרי) זכתה שארלוט הורנטס בבחירה הראשונה, וניצלה אותה כדי לבחור את לארי ג'ונסון אשר זכה בתואר רוקי השנה. בסך הכל נבחרו בדראפט 1991 שבעה שחקני אולסטאר: לארי ג'ונסון, קני אנדרסון (בחירה שנייה), דיקמבה מוטומבו (4), סטיב סמית' (5), טרל ברנדון (11), דייל דייוויס (13) וכריס גטלינג (16). שחקנים בולטים אחרים מדראפט זה כוללים את בילי אוונס (בחירה שלישית), לוק לונגלי (7), ריק פוקס (24), בובי פילס (45) ודרל ארמסטרונג (לא נבחר). משחק האולסטאר 1992, שנערך ב-9 בפברואר 1992 באורלנדו, פלורידה, זכור בעיקר הודות להשתתפותו של מג'יק ג'ונסון במשחק לאחר שפרש בתחילת העונה ממשחק פעיל. עד חזרתו של ג'ונסון מפרישה בעונת 1995/96, ראו במשחק האולסטאר 1992 כמשחק הפרישה של השחקן. בנוסף להיותו משחק מרגש בזכותו של ג'ונסון, מוזכר משחק אולסטאר זה כאחד המוכשרים שהיו, כשכלל בין היתר 11 מתוך 12 חברי הסגל של "נבחרת החלומות". המאמנים במשחק היו פיל ג'קסון משיקגו בולס ודון נלסון מגולדן סטייט ווריורס. חמישיית המזרח כללה את אייזיאה תומאס, מייקל ג'ורדן, סקוטי פיפן, צ'ארלס בארקלי ופטריק יואינג, ומהספסל עלו מארק פרייס, מייקל אדמס, ג'ו דיומרס, רג'י לואיס, דניס רודמן, קווין ויליס ובראד דוהרטי. כמו כן נבחרו לארי בירד ודומיניק וילקינס לקבוצת המזרח, אך לא השתתפו במשחק בגלל פציעות. חמישיית המערב כללה את מג'יק ג'ונסון, קלייד דרקסלר, כריס מאלין, קארל מלון ודייוויד רובינסון ומהספסל עלו טים הארדוויי, ג'ון סטוקטון, ג'ף הורנסק, דן מארלי, ג'יימס וורת'י, אוטיס ת'ורפ, דיקמבה מוטומבו והאקים אולאג'ואן. במשחק ניצחה קבוצת המערב בתוצאה 153-113, ול-MVP של משחק האולסטאר נבחר מג'יק ג'ונסון שקלע 25 נקודות ומסר 9 אסיסטים. ‏*כוכבית מסמנת קבוצה שהעפילה לפלייאוף. MVP של העונה הסדירה - מייקל ג'ורדן, שיקגו בולס שחקן ההגנה של העונה - דייוויד רובינסון, סן אנטוניו ספרס רוקי העונה - לארי ג'ונסון, שארלוט הורנטס השחקן השישי של העונה - דטלף שרמפף, אינדיאנה פייסרס השחקן המשתפר של העונה - פרביס אליסון, וושינגטון בולטס מאמן העונה - דון נלסון, גולדן סטייט ווריורס מנהל העונה - ויין אמברי, קליבלנד קאבלירס גביע האזרחות - מג'יק ג'ונסון, לוס אנג'לס לייקרס סגל האלופה, שיקגו בולס: מייקל ג'ורדן, סקוטי פיפן, הוראס גרנט, ג'ון פקסון, ביל קרטרייט, בי. ג'יי. ארמסטרונג, סקוט ויליאמס, קליף לווינגטון, ויל פרדו, קרייג הודג'ס, סטייסי קינג ובוב האנסן. מאמן ראשי: פיל ג'קסון. מדיה וקבצים בנושא עונת 1991/1992 ב-NBA בוויקישיתוף סיכום עונת 1991/1992 באתר nba.com מג'יק ג'ונסון חושף את מחלתו ומודיע על פרישה ממשחק, ESPN.com רשימת הנבחרים בדראפט 1991, basketball-reference.com סיכום משחק האולסטאר 1992, nba.com
אדם מילשטיין

אדם מילשטיין (נולד ב-1952) הוא איש עסקים ישראלי-אמריקאי, יזם ונדבן. בשנת 2000 הקים יחד עם אשתו גילה את הקרן המשפחתית של אדם וגילה מילשטיין. מילשטיין נולד בשם טוביה מילשטיין בחיפה. בשנת 1971 התגייס לצה"ל ולחם במלחמת יום הכיפורים תחת פיקודו של אריאל שרון. עם סיום לימודיו נרשם ללימודים בטכניון בחיפה, שם סיים בהצטיינות תואר במנהל עסקים וכלכלה בשנת 1978. מילשטיין התחתן בשנת 1974 עם גילה אלגרבלי מחיפה, ולהם שלוש בנות. מילשטיין הוא מנהל שותף ב-Hager Pacific Properties, האחראי על הניהול הפיננסי וראיית החשבון בחברה. החברה מתמחה ברכישה, פיתוח ומכירה של נדל"ן לתעשייה, עסקים ומגורים. מילשטיין הוא שותף בהקמת המועצה הישראלית-אמריקאית. הוא חבר בדירקטוריונים של איפא"ק, פרויקט תגלית, StandWithUs וארגונים פרו ישראליים אחרים. מילשטיין ואשתו גילה הם שותפים ביוזמת "ספריית פיג'מה באמריקה", תוכנית המספקת ספרים בעברית לעשרות משפחות של ישראלים-אמריקאיים בארצות הברית. מדיה וקבצים בנושא אדם מילשטיין בוויקישיתוף אתר האינטרנט הרשמי של אדם מילשטיין אדם מילשטיין, ברשת החברתית פייסבוק אדם מילשטיין, ברשת החברתית אקס (טוויטר) אתר הקרן המשפחתית, הקרן המשפחתית של אדם וגילה מילשטיין Hager Pacific Properties, אתר החברה Israeli American Council, Board of Directors, the Israeli American Council ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
ג'ון קורנין

ג'ון קורנין השלישי (באנגלית: John Cornyn III; נולד ב-2 בפברואר 1952) הוא פוליטיקאי אמריקאי חבר המפלגה הרפובליקנית המכהן כסנאטור מטעם מדינת טקסס משנת 2002 ושימש בין השנים 2013 ועד 2019 כמצליף סיעת הרפובליקנים בסנאט. קורנין נולד ביוסטון שבטקסס ילדם השני מתוך שלושה של ג'ון ואטוליין. אביו שירת כטייס B-17 במלחמת העולם השנייה וישב בשבי הגרמני, לאחר המלחמה נהיה לרופא שיניים צבאי והתקדם לדרגת קולונל. בשל שירותו הצבאי של האב נדדה משפחתו של קורנין ברחבי ארצות הברית וכן בטאצ'יקאווה שביפן, פרבר של טוקיו. קורנין למד בתיכון האמריקאי ביפן. הוא נרשם ללימודי רפואה באוניברסיטת טריניטי בסן אנטוניו, אך עד מהרה עבר ללימודי תואר ראשון בביולוגיה ובעיתונאות. בסיום התואר עבד שנה כמתווך נדל"ן. ב-1977 סיים לימודי משפטים באוניברסיטת סיינט מארי וב-1995 סיים תואר שני במשפטים באוניברסיטת וירג'יניה. בתום לימודי התואר הראשון במשפטים עבד בפירמת עורכי דין פרטית, לאחר מכן כיהן במשך שש שנים כשופט בבית משפט מחוזי ובשנים 1991 עד 1997 כיהן כשופט בבית המשפט העליון של טקסס. ב-1997 התפטר מתפקידו והודיע על כוונתו להתמודד למשרת התובע הכללי של טקסס. הוא נבחר לתפקיד ונכנס לתפקידו בינואר 1999. ב-2002 התמודד וניצח בבחירות לסנאט של ארצות הברית ברוב של 55.3% את רון קירק, מועמד המפלגה הדמוקרטית. הוא זכה גם במערכת הבחירות ב-2008, ברוב של 54.8% וב-2014 ברוב של 61.6%. קורנין מכהן בסנאט כחבר ועדת הכספים וכיו"ר תת-הוועדה לענייני מסחר בינלאומי, מכסים, ותחרות בינלאומית, הוא חבר ועדת המשפט ויו"ר תת-הוועדה לענייני חוקת ארצות הברית. ב-2013 נבחר לשמש כמצליף הסיעה הרפובליקנית בסנאט וכאשר הרפובלקנים השיגו רוב בסנאט, אחרי בחירות 2015, הפך למצליף סיעת הרוב הרפובליקני בסנאט ושימש בתפקיד עד שנת 2019, אז הוחלף בתפקידו כמצליף הסיעה על ידי ג'ון ת'ון. בבחירות לסנאט 2020 ניצח את הארי הגר ב-53.7% ונבחר לסנאט מטעם טקסס. קורנין נשוי ואב לשתי בנות. מדיה וקבצים בנושא ג'ון קורנין בוויקישיתוף אתר האינטרנט הרשמי של ג'ון קורנין (באנגלית) ג'ון קורנין, ברשת החברתית פייסבוק ג'ון קורנין, ברשת החברתית אקס (טוויטר) ג'ון קורנין, סרטונים בערוץ היוטיוב ג'ון קורנין, באתר אנציקלופדיה בריטניקה (באנגלית) ג'ון קורנין באתר הסנאט אתר הבחירות של גון קורנין ג'ון קורנין, באתר המדריך הביוגרפי של הקונגרס של ארצות הברית (באנגלית)